钦定古今图书集成/明伦汇编/宫闱典/第033卷 > 元帝虞皇后
## 钦定古今图书集成/明伦汇编/宫闱典/第033卷 > 元帝虞皇后

按《晋书后妃传》：“元敬虞皇后，讳孟母，济阳外黄人也。
父豫，见《外戚传》。帝为琅邪王，纳后为妃，无子，永嘉六
年薨，时年三十五。帝为晋王，追尊为王后。有司奏王
后应别立庙，令曰：‘今宗庙未成，不宜更兴作，便修饰
陵上屋以为庙。太兴三年，册曰：‘皇帝咨前琅邪王妃
虞氏，朕祗顺昊天成命，用陟帝位。悼妃夙徂，徽音潜
翳，御于家邦，靡所仪刑，阴教有亏，用伤于怀。追号制
谥，先王之典。今遣使持节兼太尉万胜奉册，赠皇后
玺绶，祀以太牢。魂而有灵，嘉兹宠荣’’。”乃祔于太庙，葬
建平陵。太宁中，明帝追怀母养之恩，赠豫妻王氏为
䢵阳县君，从母散骑常侍新野王罕妻为平阳乡君。